16.6.2023
EL
Επίσημη Εφημερίδα της Ευρωπαϊκής Ένωσης
C 214/163 Πέμπτη 19 Ιανουαρίου 2023
42.
τονίζει ότι η εν εξελίξει μεταρρύθμιση του κανονισμού (ΕΚ) αριθ.
1224/2009 για τον έλεγχο της αλιείας θα πρέπει να σεβαστεί τις ιδιαιτερότητες των δραστηριοτήτων της αλιείας μικρής κλίμακας και να μην την επιβαρύνει υπερβολικά με γραφειοκρατία, ειδικότερα όσον αφορά τον γεωεντοπισμό ή την ηλεκτρονική υποβολή δεδομένων σχετικά με τα αλιεύματα· ζητεί ένα καθεστώς ελέγχου το οποίο θα είναι ειδικά σχεδιασμένο και προσαρμοσμένο στην πραγματικότητα και στην πολυμορφία του παράκτιου στόλου μικρής κλίμακας, συμπεριλαμβανομένων της συλλογής οστρακοειδών και της αλιείας χωρίς σκάφος, το οποίο θα χαρακτηρίζεται πρωτίστως από την αναλογικότητα και τη βαθμιαία προσέγγιση·
43.
θεωρεί ότι η διαφοροποίηση των δραστηριοτήτων εντός της ευρύτερης βιώσιμης γαλάζιας οικονομίας είναι σημαντική, επειδή ενισχύει την κουλτούρα των κοινοτήτων, και προωθεί την αλίευση υποπροϊόντων και προϊόντων που, ενώ έχουν δυνατότητες, δεν έχουν εμπορική αξία· θεωρεί, ωστόσο, ότι αυτές οι δραστηριότητες δεν θα πρέπει να θέτουν σε κίνδυνο την αλιευτική δραστηριότητα ή τα ιστορικά δικαιώματα των αλιέων στη θάλασσα·
44.
πιστεύει ότι η χρήση θαλάσσιου χώρου για άλλους τομείς οικονομικής εκμετάλλευσης δεν θα πρέπει να θέτει σε κίνδυνο τα ιστορικά αλιευτικά δικαιώματα· θεωρεί ότι η αλιεία μικρής κλίμακας θα πρέπει να ενσωματώνεται πλήρως στον στρατηγικό σχεδιασμό αυτών των πολιτικών· πιστεύει μια παραπλήσια κατάσταση επικρατεί στα εσωτερικά ύδατα, όπου η αλιεία μικρής κλίμακας αντιμετωπίζει αυξανόμενες συγκρούσεις για τη χρήση πόρων και γλυκών υδάτων και διαγκωνίζεται με κλάδους που έχουν αρνητικές επιπτώσεις για τους παρόχθιους οικοτόπους και τους αλιευτικούς πόρους·
45.
τονίζει ότι οι κοινωνικοοικονομικές και περιβαλλοντικές προκλήσεις που προκύπτουν από τη διαχείριση των θαλάσσιων προστατευόμενων περιοχών προσφέρουν ενδεχομένως λύση για τη συμφιλίωση των στόχων διατήρησης και βιωσιμότητας από τη μία πλευρά με την ενσωμάτωση του τομέα της αλιείας μικρής κλίμακας στις αποφάσεις διαχείρισης εντός και πέριξ των θαλάσσιων προστατευόμενων περιοχών από την άλλη· ζητεί, εν προκειμένω, από την Επιτροπή και τα κράτη μέλη να αναπτύξουν συμμετοχικές προσεγγίσεις στη διαχείριση των θαλάσσιων προστατευόμενων περιοχών, με βάση βιολογικά και κοινωνικοοικονομικά δεδομένα που διατυπώνονται από κοινού, εφαρμόζονται και αναθεωρούνται μαζί με τους επαγγελματίες στις θαλάσσιες προστατευόμενες περιοχές, τους ενδιαφερόμενους φορείς και τον τομέα της αλιείας μικρής κλίμακας· καλεί την Επιτροπή και τα κράτη μέλη να εξετάσουν το ενδεχόμενο ανάπτυξης πρακτικών συμμετοχικής διαχείρισης για την εξεύρεση ισορροπίας μεταξύ της βιώσιμης ανάπτυξης της αλιείας μικρής κλίμακας και, κατά περίπτωση, της βιώσιμης ανάπτυξης του υπεύθυνου τουρισμού·
46.
επισημαίνει την ανάγκη για οικονομική και κοινωνική προστασία κατά τις μη αλιευτικές περιόδους και σε περίπτωση καταστροφών που παρεμποδίζουν τις δραστηριότητες· τονίζει την ανάγκη για μηχανισμούς που θα προβλέπουν μισθολογική αποζημίωση για διαφυγόντα εισοδήματα κατά τη διάρκεια αυτών των περιόδων· επισημαίνει ότι παρόμοιες αποζημιώσεις θα πρέπει να υπολογίζονται ως πραγματικός χρόνος εργασίας για τους σκοπούς της συνταξιοδότησης και των λοιπών δικαιωμάτων κοινωνικής ασφάλισης·
47.
πιστεύει ότι, εάν θέλουμε να δούμε την ανανέωση των γενεών, τότε πρέπει να δημιουργηθούν ελκυστικές συνθήκες για τους νέους και τις γυναίκες, πράγμα που σημαίνει ότι πρέπει να δοθεί αξία στο εισόδημα της αλιείας και να διασφαλιστεί παράλληλη η σταθερότητά του, ότι πρέπει να εφαρμοστεί η αρχή της ίσης αμοιβής για εργασία ίσης αξίας, να αυξηθούν οι προς κατανομή ποσοστώσεις για την αλιεία μικρής κλίμακας σύμφωνα με τις επιστημονικές γνωμοδοτήσεις, να εξασφαλιστεί η κατάρτιση υπό συνθήκες που λαμβάνουν δεόντως υπόψη την ποικιλομορφία των αλιευτικών πρακτικών, των αλιευτικών εργαλείων και των αναγκών κάθε κράτους μέλους, καθώς και να διασφαλιστούν οι κατάλληλες συνθήκες εργασίας και ασφάλειας επί του σκάφους· υπενθυμίζει ότι το ΕΤΘΑΥ παρέχει στήριξη για την κατάρτιση και την επαγγελματική εξέλιξη· θεωρεί ότι η κατάρτιση θα πρέπει να εγγυάται μια ισχυρή πρακτική συνιστώσα, λαμβάνοντας υπόψη την ιδιαίτερη πραγματικότητα του εθνικού, περιφερειακού ή τοπικού πλαισίου εντός του οποίου πραγματοποιείται· θεωρεί, επιπλέον, ότι θα πρέπει να είναι δυνατός ο συνδυασμός όλων αυτών με τη θεωρητική εκπαίδευση, ενώ παράλληλα θα πρέπει να αξιοποιούνται οι συσσωρευμένες γνώσεις παλαιών και εν ενεργεία ναυτικών·
48.
ζητεί να αυξηθούν οι οικονομικοί και τεχνικοί πόροι για την έρευνα στον τομέα της αλιείας σε κάθε κράτος μέλος με σκοπό την ανάπτυξη δραστηριοτήτων που στοχεύουν στην αλιεία και τους αλιευτικούς πόρους, την επιτάχυνση και τη βελτίωση της συλλογής δεδομένων και την αξιολόγηση της κατάστασης των πόρων·
49.
ζητεί να αυξηθούν οι οικονομικοί και τεχνικοί πόροι για επιστημονική έρευνα και ανάπτυξη σχετική με την αλιεία στην ΕΕ και σε κάθε κράτος μέλος· τονίζει πιο συγκεκριμένα ότι είναι ανάγκη να στηριχθούν ερευνητικά ιδρύματα και εργαστήρια στον τομέα αυτό με υλικούς και ανθρώπινους πόρους, προκειμένου να αναπτυχθούν δραστηριότητες με στόχο την προώθηση της μικρής κλίμακας, της παράκτιας και της παραδοσιακής αλιείας, και προκειμένου να διασφαλιστούν η καλύτερη κατανόηση των διαφόρων αιτίων της εξάντλησης των ιχθυαποθεμάτων, καθώς και η διατήρηση των αλιευτικών πόρων· τονίζει ότι είναι ανάγκη να εμπλακούν αλιείς και ενώσεις αλιέων σε δραστηριότητες επιστημονικής παρακολούθησης, χαρτογράφησης, συλλογής δεδομένων, διαχείρισης και ελέγχου, προκειμένου να αξιοποιηθούν πλήρως οι γνώσεις τους·